พบแล้ว  ย้ำแค่ผ่านขั้นตอนแรก ยังเหลืออีก 2 ภารกิจ คือการกู้ชีพและการส่งกลับ
นายณรงค์ศักดิ์ โอสถธนากร ผู้ว่าราชการจังหวัดเชียงราย / ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน แถลงข่าวเมื่อเวลา 07.00 น. ระบุว่าเวลาเจอ 13  ชีวิต คือ 21.45 น. ย้ำแค่ผ่านขั้นตอนแรก คือการ "ค้นหา" ยังเหลืออีก 2 ภารกิจ คือการกู้ชีพและการส่งกลับ ทั้งนี้ขอขอบพระคุณทุกท่านให้กำลังใจ พร้อมสำนึกในพระมหากรุณาธิคุณในสมเด็จพระเจ้าอยู่หัว พระบรมวงศานุวงศ์ และสมเด็จพระสังฆราช ทรงให้กำลังใจและพระราชทานสิ่งของช่วยเหลือ

ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน กล่าวอีกว่า 10 วัน ถือว่านานเกือบทั้งชีวิตและเชื่อว่าทุกคนที่เหนื่อยมา 10 วันคงหายเหนื่อยและดีใจที่พบทั้ง 13 คนที่ปลอดภัย หน่วยซีลไปที่หาดพัทยาไม่พบและเลยไป 400 เมตรจึงพบที่เนินนมสาว และได้แจ้งไปยังหน่วยเหนือ พลเอกประยุทธ์ จันทร์โอชา นายกรัฐมนตรี 

ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอนขอบคุณหัวหน้าหน่วยซีลที่บอกว่า "ไม่เสร็จไม่ออก" พร้อมย้ำภารกิจครั้งนี้ คือภารกิจที่เป็นไปไม่ได้ หรือเหมือนชื่อภาพยนตร์ mission impossible แต่วันนี้เราทำสำเร็จ เพราะฝนตกทุกวัน เราไม่สามารถชนะธรรมชาติได้ แต่เราพยายามบรรเทาฯ

สำหรับอาการเบื้องต้นของทั้ง 13 ชีวิต ส่วนใหญ่อยู่ในระดับสีเขียว อาหารบางส่วนและยาพื้นฐานส่งถึงมือแล้ว หมอลงความเห็นให้ยาเพื่อป้องกันการติดเชื้อก่อนนำออกจากถ้ำ ยังไม่ยืนยันวันที่จะนำตัวออกจากถ้ำ ขึ้นอยู่กับสภาพร่างกายและน้ำในถ้ำที่สูบต่อเนื่อง